[pic] | EUROOPA ÜHENDUSTE KOMISJON |

Brüssel, 13.8.2008

KOM(2008) 514 lõplikVOL.I

2008/0167 (CNS)

2008/0168 (CNS)

Ettepanek:

NÕUKOGU MÄÄRUS,

millega muudetakse nõukogu määrust (EÜ) nr 2182/2004 euro müntidega sarnanevate medalite ja märkide kohta

Ettepanek:

NÕUKOGU MÄÄRUS,

millega muudetakse nõukogu määrust (EÜ) nr 2183/2004, millega laiendatakse määruse (EÜ) nr 2182/2004 (euro müntidega sarnanevate medalite ja märkide kohta) kohaldamisala mitteosalevatele liikmesriikidele

(esitanud komisjon)

SELETUSKIRI

Üldine taust

Nõukogu määruse 2182/2004[1] eesmärk on kaitsta euro münte nendega sarnanevate medalite ja märkide eest. Alates vastuvõtmisest on määrus oluliselt kaasa aidanud euro müntide ning medalite ja märkide vahelise sarnasuse vältimisele, sest eraettevõtjad kohaldavad nüüd üldiselt määruses sätestatud määratlusi ja keelde.

Rakendamisperioodil saadud kogemus on rõhutanud vajadust täpsustada kaitsemeetmeid ja suurendada otsustamisprotsessi läbipaistvust; seetõttu on vaja määrust muuta.

Eelkõige võib avalikkusele jääda mulje, et mõned medalid ja märgid on seaduslikud maksevahendid mitte üksnes siis, kui nende kujundus sarnaneb seaduslikest maksevahenditest euro müntide kujundusega, aga ka siis, kui nendel on seaduslikest maksevahenditest euro müntide selgeid kujunduselemente[2]. Sellisteks kujunduselementideks on eriti Euroopa Liidu kaksteist tähte, geograafilised kujutised ja numbrid, serva kuju ja kujundus sellistena, nagu neid kasutatakse seaduslikest maksevahenditest euro müntidel.

Lisaks on soovitatav eriti medaleid ja märke tootvate eraettevõtjate jaoks formaalselt määratleda konkreetsed elemendid, mida ei tohiks medalitel ja märkidel kasutada kujul, nagu neid kasutatakse seaduslikest maksevahenditest euro müntidel. Need on väljaandva liikmesriigi sõltumatust sümboliseerivad kujundid, näiteks riigipea kujutis, vapp, rahapaja tunnus, rahapaja juhataja tunnus, riigi nimi ja geograafiline kujutis sellistena, nagu neid kasutatakse euro müntidel.

Kuna eespool nimetatud kaitstud kujunduselemendid võivad olla kas euro mündi ühisel või liikmesriiki tähistaval küljel, ei ole enam otstarbekohane neid külgi eristada (artikkel 2c). Lisaks on mitmel juhul pandud euro müntide liikmesriiki tähistavale küljele laiema levikuga ühised elemendid, näiteks Rooma lepingut või kümmet aastat Euroopa Rahaliitu tähistav kujunduselement. Kaitsemeetmetes peaks seega viitama kõikidele medalite ja märkide pinnal olevatele kujunduselementidele, mis sarnanevad seaduslikest maksevahenditest euro müntidel olevate elementidega.

Määruses on praegu sätestatud, et komisjon on pädev tunnistama kujunduse sarnaseks euro mündi kujundusega. Kuna sarnasus võib esineda ka kujunduse mõnes osas ja võib olla vajalik hinnata ka seda, millises ulatuses peetakse kinni teistest kaitsetingimustest, on asjakohane, et komisjoni arvamus põhineb kõigil artiklis 2 sätestatud kaitsemeetmetel, kaasa arvatud tõlgendusel, kas metalleset tuleks pidada medaliks või märgiks artikli 1 punktis c esitatud määratluse tähenduses.

Tuleb täpsustada ka kriteeriume, mille põhjal komisjon esitab arvamuse sarnasuse või määruse teiste sätetega ühilduvuse kohta. Konkreetsemalt tuleks komisjoni otsuses täiendavalt arvesse võtta toodetud medalite või märkide kogust, müügihinda, pakendit, medalitel ja märkidel olevat konkreetset teksti (näiteks ettevõtja nime, märget „ei ole seaduslik maksevahend”...) nagu ka asjaomast reklaami. Ehkki määruses ei ole selliseid kriteeriume otsesõnu nimetatud, on osutunud vajalikuks neid arvesse võtta praktikas. Läbipaistvuse huvides peaksid nimetatud kriteeriumid olema määruses selgelt sõnastatud.

Sarnaseks tunnistamisel ja määruse sätetega ühilduvuse hindamisel on komisjon teinud tihedat koostööd liikmesriikide ekspertidega, täpsemalt komisjoni 29. oktoobri 2004. aasta otsuse (millega asutatakse Euroopa Tehnika- ja Teaduskeskus)[3] artikli 4 esimeses lõigus nimetatud võltsitud müntide ekspertidega, arvestades nende oskusteavet müntide visuaalsel ja materiaalsel analüüsil. Selline koostöö peaks jätkuma.

Määruse artiklis 4 viidatakse lubatavatele eranditele, sealhulgas ka komisjoni vastutusele sarnaseks tunnistamisel. Arvestades, et viimatinimetatud vastutus on seotud kaitsemeetmetest kinnipidamisega (artikkel 2), on asjakohane esitada need sätted selguse huvides samas artiklis.

Majandustegevuses osalejad võivad kasutada kirja „euro” ja „euro sent” ja euro tähist medalitel ja märkidel piiratud tingimustel, muu hulgas juhul, kui medali või märgi aversile või reversile on kantud märge „ei ole seaduslik maksevahend”. Arvestades, et kui medalil või märgil on nimiväärtus, on nende euro müntidega segiajamise oht suurem, peaks olema märke „ei ole seaduslik maksevahend” nõue piiratud sellise olukorraga.

Ettepanek hõlmab määrust 2183/2004 muutvat paralleelset määrust, mis on mõeldud muudatuse kohaldamisala laiendamiseks liikmesriikidele, kes ei osale eurotsoonis.

Muudatusettepanekud

Pidades silmas eespool toodud kaalutlusi, tehakse järgmised ettepanekud, millega muudetakse:

1. määruse 2182/2004 artiklit 2, et täpsustada kaitsemeetmeid,

2. määruse 2182/2004 artiklit 4, et hõlmata hindamiskriteeriumid ja muuta otsustamismenetlust, mis tuuakse artiklisse 2,

3. määrust 2183/2004, et laiendada määruse 2182/2004 muudatuse kohaldamisala liikmesriikidele, kes ei osale eurotsoonis.

2008/0167 (CNS)

Ettepanek:

NÕUKOGU MÄÄRUS,

millega muudetakse nõukogu määrust (EÜ) nr 2182/2004 euro müntidega sarnanevate medalite ja märkide kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 123 lõike 4 kolmandat lauset,

võttes arvesse komisjoni ettepanekut[4],

võttes arvesse Euroopa Parlamendi arvamust[5],

võttes arvesse Euroopa Keskpanga arvamust[6]

ning arvestades järgmist:

(1) Nõukogu 6. detsembri 2004. aasta määrusega (EÜ) nr 2182/2004 (euro müntidega sarnanevate medalite ja märkide kohta)[7] on keelatud euro müntidega sarnanevad medalid ja märgid. Euro müntidega sarnanevate medalite ja märkide keelu rakendamisel saadud kogemus on rõhutanud vajadust täpsustada kaitsemeetmeid ja suurendada otsustamisprotsessi läbipaistvust.

(2) Avalikkusele võib jääda mulje, et mõned medalid ja märgid on seaduslikud maksevahendid mitte üksnes siis, kui nende kujundus sarnaneb euro müntide kujundusega, aga ka siis, kui nendel on euro müntide teatavaid elemente. Seetõttu ei tohiks seaduslikest maksevahenditest euro müntide konkreetseid kujunduselemente kasutada kujul, nagu neid kasutatakse euro müntidel. Lisaks ei tohiks medalitel ja märkidel kasutada väljaandva liikmesriigi sõltumatust sümboliseerivad kujundeid sellistena, nagu neid kasutatakse euro müntidel.

(3) Komisjon peaks olema pädev esitama pärast liikmesriikidega konsulteerimist arvamuse, kas on kinni peetud artiklis 2 sätestatud kaitsemeetmetest ja kas metalleset tuleks pidada medaliks või märgiks.

(4) Tuleks täpsustada ja kehtestada komisjoni kasutatavad konkreetsed kriteeriumid kaitsemeetmetele vastavuse tuvastamisel.

(5) Kirja „euro”, „euro sent” või euro tähist kandva medali või märgi segiajamise oht seaduslikust maksevahendist mündiga on suurem, kui medalil või märgil on ka nimiväärtus. Seetõttu peab sellistel juhtudel olema medali või märgi aversile või reversile kantud märge „ei ole seaduslik maksevahend”.

(6) Seepärast tuleks määrust (EÜ) nr 2182/2004 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Muudatused

Määrust (EÜ) nr 2182/2004 muudetakse järgmiselt:

1. Artikkel 2 asendatakse järgmisega:

„Artikkel 2

Kaitsemeetmed

1. Kui artiklitest 3 ja 4 ei tulene teisiti, keelatakse medalite ja märkide valmistamine ja müük ning nende import ja levitamine müügiks või muul kaubanduslikul eemärgil järgmistel juhtudel:

a) kui nende pinnal on kiri „euro” või „euro sent” või euro tähis või

b) kui nende suurus jääb referentsvahemikku või

c) kui medalite ja märkide pinna kujundus on sarnane:

i) euro müntide pinna kujunduse ükskõik milliste elementide või nende osadega, sealhulgas eriti Euroopa Liidu kaheteistkümne tähe, geograafiliste kujundite ja numbritega sellistena, nagu neid kujutatakse euro müntidel, või

ii) liikmesriikide riiklikku sõltumatust sümboliseerivate kujunditega, sealhulgas eriti riigipea kujutise, vapi, rahapaja tunnuse, rahapaja juhataja tunnuse ja liikmesriigi nimega sellistena, nagu neid kujutatakse euro müntidel, või

iii) euro müntide serva kuju või kujundusega.

2. Komisjon on pädev esitama arvamuse:

a) kas metallesemel on münditaoline välimus ja/või tehnilised omadused artikli 1 tähenduses;

b) kas medali või märgi suhtes tuleks kohaldada käesoleva artikli lõikes 1 sätestatud keeldu.

Olenemata käesoleva artikli lõikes 1 sätestatust võtab komisjon muu hulgas arvesse toodetud medalite või märkide kogust, müügihinda, pakendit, medalitel ja märkidel olevat teksti ja nende reklaami.”.

2. Artikkel 4 asendatakse järgmisega:

„Artikkel 4

Lubatavad erandid

Komisjon võib anda eriloa kirja „euro” või „euro sent” või euro tähise kasutamiseks kontrollitud kasutamistingimustel, kui puudub segiajamise oht. Sellisel juhul peab liikmesriigi asjaomane majandustegevuses osaleja olema selgelt identifitseeritud medali või märgi pinnal ja juhul, kui medalil või märgil on ka nimiväärtus, peab medali või märgi aversile või reversile olema kantud märge „ei ole seaduslik maksevahend.”.

Artikkel 2

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

[1] ELT L 373, 21.12.2004, lk 1.

[2] Viidatakse ka komisjoni 22. oktoobri 2001. aasta teatisele (euro müntide ühise külje kujunduse autoriõiguse kaitse kohta), mis on seotud terve ühise külje või selle osa reprodutseerimise keelamisega medalitel ja märkidel (EÜT C 318, 13.11.2001, lk 3).

[3] ELT L 19, 21.1.2005, lk 73.

[4] ELT C […], lk […].

[5] ELT C […], lk […].

[6] ELT C […], lk […].

[7] ELT L 373, 21.12.2004, lk 1.